qundao/data-zh-poetry huggingface dataset:
送元上人還桂陽建轉輪藏
作者：釋德洪
朝代：宋

趙州飽叢林，懶墯亦慣便。
起步作欠伸，藏經終一遍。
投子猶可駭，手足未舒展。
但於數字中，演出五千卷。
兩翁古禪伯，措置令人羡。
安知塵塵中，法輪常自轉。
無數妙章句，函匭金碧昡。
芥子瑠璃瓶，歷亂齊發現。
頗怪老龍華，底事别營建。
幻出諸鬼物，奇狀分百變。
疾馳並推轂，過目等飛電。
萬衆初錯愕，熟視生悲戀。
譬如觀寫照，筆下出眉面。
爭貴紙上容，活者反棄賤。
乃知像教末，妙理蔽浮淺。
要令齒髮輩，種性受熏煉。
元禪今南歸，酬此夙所願。
我作送行詩，敗墨磨破硯。
詩成一大笑，相顧春風軟。
會看出談笑，錯落照深殿。
想見午梵清，隨喜時遶漩。
送元老住清修
作者：釋德洪
朝代：宋

湘水有廬山，蜀僧有吳韻。
無塵而俱清，雪月夜相映。
書癡喜借人，香癖出天性。
垂涕撥黄獨，糞火曾發哂。
三年我東鄰，家顛開小徑。
一飯必招呼，嘲之終不愠。
明朝趣去我，歲逼青陽近。
子已飽叢林，件件無遺恨。
贈子湘源春，山窮春不盡。
送充上人謁南山源禪師
作者：釋德洪
朝代：宋

老源縛屋磯山側，廬山對門江水隔。
單丁住山二十年，一等栽田博飯喫。
諸方說禪如紡車，我口鈍遲無氣力。
屋頭枯木自安禪，生鐵脊梁釘椿直。
我昔東游曾見之，兩頰温然笑渦出。
到今持夢渡楊瀾，浪花漫天浩無極。
紛紛衲子飽眠卧，面如梔子衣領白。
年年江北與江南，誰肯端來尋此客。
愛君今人肺腸古，毛骨含秋眼睛碧。
能知此老端往尋，處處好山留不得。
作詩贈君終自愧，君去我留空歎惜。
送先上人親潛菴
作者：釋德洪
朝代：宋

潛菴九十一，自是百歲人。
造物偶遺漏，頓置漳水濱。
先禪江西来，邈得渠儂真。
展挂雪色壁，毛髪皆精神。
三玄合水乳，五位透金塵。
譬如百衲帔，歲晚思惠新。
臊僧不肯信，眼肉懸千斤。
飛兔略燕楚，敏若臂屈伸。
衲子參活意，擊電飛機輪。
寧如臊僧徒，蠢蠢粘唾津。
送凝上人
作者：釋德洪
朝代：宋

我生風韻無塵埃，揚清激濁心不回。
少年不忍混白黑，出言動輒爲身災。
突汀出岸水必拍，喬木穎林風必摧。
乃知此世要不免，毁譽於吾何有哉。
君今欲脱此等憂，獻君一策真良謀。
人言白璧爲石頭，唯唯慎莫分劣優。
坐中亦復發一語，衆將環視如仇讐。
此策簡截君牢收，飽食熟睡且隨流。
泛然四海無不可，人將愛與君同游。
送勻工人謁蔡州使君
作者：釋德洪
朝代：宋

淮西氣宇蓋三軍，絕似平原舊使君。
今日孤城獨堅守，疾風勁草昔傳聞。
龍蛇戲下唯呼姓，翰墨場中亦策勳。
想見棠陰談我處，笑持茗盌辯如雲。
送友人
作者：釋德洪
朝代：宋

幽人獨負三尺琴，自謂羲皇得意深。
經年不肯鼓一曲，欲造千里求知音。
夕陽渡口西風起，黄葉紛紛墜秋水。
送君默默上孤舟，片帆忽舉風波裏。
此去吳中風物好，重複江湖我曾到。
桂子落時雙澗秋，白猿啼處孤松老。
却入苕谿凡幾里，連天震澤無窮已。
紅蕖苞拆流水香，紫蓴絲軟鱸魚美。
何時興盡見歸舟，古今客路多飄流。
孤雲别鶴無蹤跡，空聽蟬聲野渡頭。
送向禪者省親約三月時復来
作者：釋德洪
朝代：宋

小雨初晴上元過，湘江水生圖畫開。
江南今日且歸去，杜宇啼時還復来。
送因覺先
作者：釋德洪
朝代：宋

南澗茶香咲語新，西洲春漲小舟横。
困頓人歸爛熳晴，天迥游絲長百尺。
日高飛絮滿重城，一番花信近清明。
送圓監寺持鉢之邵陽
作者：釋德洪
朝代：宋

叢林職似驚羣雁，供給情如反哺烏。
梅蘂犯寒持鉢去，山茶出屋得歸無。
送太淳長老住明教
作者：釋德洪
朝代：宋

三玄三要古難分，劈破從教剔突崙。
父母未生前一笑，言詮不到處重論。
椎開臨濟百年意，推出汾陽六世孫。
何用老婆更饒舌，暗中五色自成文。
送子美友
作者：釋德洪
朝代：宋

曉痕翠浪行將遍，掠面柔風初剪剪。
梅頰欺寒底死香，柳眼窺煙皺未展。
相看感此故意長，欲别忍看春尚淺。
離情惱人深造次，撩我小詩弄清婉。
腸斷江頭無語中，謝郎匹馬嘶風遠。
送季長之上都
作者：釋德洪
朝代：宋

十年不踏黄塵路，老盡歸心餘一縷。
因同夜語想京華，歸心百尺游絲舉。
前年别我楚山邊，解鞍班草弄雲泉。
今年送公古城北，花發水流聞杜鵑。
眉間秀色照春晚，青雲故人紛滿眼。
門前車馬氣如雲，知誰倒屣迎王粲。
行看腕脱供十吏，玉堂風景非人世。
萬乘扣扉宮月斜，夢驚呼燭度窗紗。
送宗上人歸南泉
作者：釋德洪
朝代：宋

燈外佳眠試冷齋，欲成歸夢暗驚回。
一軒秋色侵衣重，半夜波聲拍枕來。
江國潮平人獨令，海山家在意徘徊。
倚藤明日秦淮上，看子風帆十幅開。
送實上人還東林時余亦買舟東下四首·其一
作者：釋德洪
朝代：宋

世事但堪眼見，此生何殊夢游。
未倩青山掩骨，且牽黄衲蒙頭。
送實上人還東林時余亦買舟東下四首·其三
作者：釋德洪
朝代：宋

說盡廬山勝處，寂然相對無言。
東崦峰頭月出，依約如聞白猨。
送實上人還東林時余亦買舟東下四首·其二
作者：釋德洪
朝代：宋

有客惠然過我，疏眉秀骨巖巖。
且復柔搓凍耳，聽君放意高談。
送實上人還東林時余亦買舟東下四首·其四
作者：釋德洪
朝代：宋

我已作成行計，喜君亦有歸期。
何日虎谿松下，却說江海别時。
送常上人歸黄龍省侍昭默老
作者：釋德洪
朝代：宋

心花發明照十方，死生窟宅無隱藏。
此老唾笑生馨香，法中骨髓僧中王。
平生一子傳餘芳，譬如少林有神光。
只今孤憤昭默堂，天魔外道走且僵。
夢寐想見猶清涼，況子徑歸侍其傍。
明日扁舟浮渺茫，我不得俱空歎傷。
但餘一句煩寄將，幕阜山前爲舉揚。
仰山久不見臨濟，瘦損法身三尺長。
送廓然
作者：釋德洪
朝代：宋

長沙古都會，何以冠荆楚。
但曰財富强，山水最佳處。
那知號大藩，寔以英俊聚。
張侯官雖冷，藉甚有名譽。
心胸高崔嵬，萬卷相撐拄。
君看逸羣姿，矯不受控御。
罷官當北歸，一室譁兒女。
想見駝鐸聲，桑棗黄塵路。
倚馬草十制，膽氣見眉宇。
此職誰當之，夫子無媿負。
璧門黄金閨，獨宿無晤語。
時應夢湘江，醉卧聞柔櫓。
送彦周
作者：釋德洪
朝代：宋

虞卿脱魏齊，棄意與俱去。
公卿一破甑，掉臂不復顧。
蕭何追韓信，棄車遂徒走。
貪賢如攫金，不見市人聚。
會合意傾寫，掩書想風度。
彦周雖綠髪，風味映前古。
高論傾座人，能破萬毁譽。
獨立傲世波，屹然如砥柱。
令人毎見之，不敢發鄙語。
推墮吾法中，偃蹇揖佛祖。
死生人所怖，玩之於掌股。
此生幾離别，此别覺酸楚。
夜寒衆峰高，獨看霜月吐。
明日解歸舟，西風白蘋浦。
君去我獨留，蒼茫煙水暮。
送德上人之歸宗
作者：釋德洪
朝代：宋

湓江萬朵真藍潑，寒空翔舞狂如活。
白龍擘開蒼翠飛，爛銀鱗甲千尋發。
舂巖觸石聲震山，金石谼洞奏深壑。
野風吹斷蒙山雲，松端彷彿遺樓閣。
中有道人如嬰兒，頽然一身無所爲。
而今妙譽走天下，衲子向風爭奔馳。
自嗟匏繫天一角，睫交去夢渺難追。
何時再拜覲珠玉，激昂吐我胸中奇。
上人今向山中去，明年應到雲生處。
紫霄峰下如相逢，持我此詩煩寄語。
送忠道者乞炭
作者：釋德洪
朝代：宋

水行無聲知其深，玉瑕不變知其粹。
逆順門高懽喜登，辦心成就一切智。
楊岐卧榻有真珠，杜順法身無紙被。
焰上說禪炭裏藏，不妨道者閑游戲。
送悟上人歸溈山禮覲
作者：釋德洪
朝代：宋

亂峰踼卓不容數，寶構翔空盤萬礎。
溈源水作青蓮香，攧雷濺雪出煙雨。
住山老如大雄虎，暗谷行藏文彩露。
說禪不費絲毫力，以空爲印印諸祖。
道人乃是小於莵，氣已食牛難共語。
悠然蹤跡似孤雲，羡儂先我山中去。
會當出鉢螺頂間，見此頎然秀眉宇。
送慶長兼簡仲宣
作者：釋德洪
朝代：宋

君詩秀氣終不沒，長吉精神義山骨。
諸公貴人亦識面，想見宗之雙鬢綠。
嗟予棄置卧空山，索寞何人著眼看。
高軒一日肯過我，誇聲萬口鋒刃攢。
當時見君喜不徹，喜中便知有此别。
秋風雲帆十幅開，石城浩蕩天水接。
淮南不獨江山勝，國士英才從古盛。
期與高人馮仲宣，小字同聯寄我篇。
送敏上人
作者：釋德洪
朝代：宋

密林病葉强翻紅，已覺清秋夜氣濃。
懶復小窗邀獨秀，却應歸夢挂雙峰。
水分淮甸當懸席，路遶匡山可振筇。
若見虎溪谿上月，爲言相憶作衰容。
送文中北還
作者：釋德洪
朝代：宋

瘴海夜成焰，鬼關晝常陰。
柵廬餘百家，間見椰子林。
居人例推髻，豹狼而衣襟。
語言不可讀，冥目以意尋。
居然不可解，欲問返如瘖。
君持使者節，風彩動雲岑。
軒渠笑時語，萬籟轉笙琴。
余方卧圜土，跫然欣足音。
相逢春脱手，歸意不可擒。
便覺暮雨山，掃空煙翠深。
袍袴洗羊負，項背逃芒針。
乃爾徑去亟，翩翩出籠禽。
津渡已撾鼓，高帆摩天心。
行矣勿作惡，萬事付醉吟。
當會西林下，相對說如今。
送日上人歸石門
作者：釋德洪
朝代：宋

三界無家誰適從，大千俱集笑談中。
江南湖外夢到曉，宴坐經行月運空。
狐死懷生正丘首，鳥棲知暖擇南風。
石門今日名天下，想見沿崖一徑通。
送曉上人歸西湖白閣所居
作者：釋德洪
朝代：宋

我憶錢塘雪鬢新，三年東望肺生塵。
那知南浦清湘岸，忽見西湖白閣人。
熟視音姿疑夢寐，便驚風物有精神。
倐然又入千峰去，惆悵孤雲野鶴身。
送朱泮英隨從事公西上
作者：釋德洪
朝代：宋

文如水行川，氣如春在花。
挾書隨乃翁，千里游京華。
人生少年樂，於子何以加。
上庠閲英俊，過目知等差。
君才固逸羣，如金渾泥沙。
明年對殿陛，落筆翻龍蛇。
遥憐綠槐陰，絳帳張紅霞。
金門看躍馬，蘆鞭作横斜。
滔滔九衢中，懽情浩無涯。
馭吏亦傲睨，隱語相嘲誇。
紅粧鶯燕語，拭目興歎嗟。
知誰乞佳句，駿墨字如鴉。
送楞嚴經珣維那
作者：釋德洪
朝代：宋

尸羅清浄心清浄，寄迹南臺亦偶然。
室掩香燈見行道，壁懸巾屨伴孤禪。
寶書獨欲煩君誦，法力真期迨我先。
細味此詩如實錄，他年僧史定須編。
送正上人歸黄龍
作者：釋德洪
朝代：宋

道人泉南來，音姿頗純美。
觀其略笑語，亦自飽風味。
相看坐終日，孤月墮止水。
但見篆畦間，青煙行未已。
朝來忽去我，秋風動衣袂。
試問安所之，笑指千峰裏。
秋晚當相尋，結伴入層翠。
送海印奭老住東林
作者：釋德洪
朝代：宋

湘容嶽色中秋後，古寺閑房小寢餘。
掃徑箒粘新落葉，開窗風掩讀殘書。
吹雲又作他山去，種漆何時伴我居。
洞上閑名猶在世，未應容易與人除。
送淨心大師住温州江心寺
作者：釋德洪
朝代：宋

萬鍛爐中百怨門，哲人雖往典刑存。
掃除臨濟實頭謗，稱賞黄龍的骨孫。
夢澤於菟三口視，丹山雛鳳九苞文。
還鄉妙曲誰能聽，一笛波心兩岸聞。
送澄禪者入蔣山
作者：釋德洪
朝代：宋

妙明廓徹圓當念，念未圓明顛倒轉。
譬如醉眼旋屋廬，屋廬巋然醉目眩。
要令鶻崙常現前，一切時中莫污染。
昔日蔣山解顛草，一字不可饒兩點。
送濟上人歸漳南
作者：釋德洪
朝代：宋

密林影羣陰，露葉光翻夕。
幽人獨經行，滿院許秋色。
幾年涉嶺海，頗亦歷佳席。
邇來寄江寺，癡坐室生白。
吾家在漳南，萬頃蒼玉璧。
何當附舶歸，重拂林下石。
此生一夢耳，夢覺試尋繹。
倚筇作長嘯，萬事付鳥迹。
若有閒中吟，無惜寄飛翼。
送王彥齡承務還河內
作者：釋德洪
朝代：宋

武陵王郎高韻度，鞍馬四方在定住。
眼隨泉石便吟哦，咳唾珠璣不計數。
我亦悠悠事不羈，浪萍風梗隨安之。
少室山前石蘭若，邂逅便與同襟期。
興來岸幘一長嘯，清聲激越穿雲嶠。
竹林故事獨未泯，人物如君獨高調。
秋風獵獵促鳴蟬，歸路千山入馬鞭。
白袍烏袖宜圖畫，不羨襄陽孟浩然。
送珠上人泐潭拜塔
作者：釋德洪
朝代：宋

泐潭卧龍今不見，空有遺珠留世間。
圓轉自然離鑛穢，光明聊復祕形山。
随師受嚫前身事，披掌猶存此日還。
言不走盤無影迹，方知生死不相關。
送珠上人重修五宗語要
作者：釋德洪
朝代：宋

五宗抄語挟風雷，佛日將傾賴取回。
薝蔔花香已零落，旃檀塔坐更塵埃。
鈍根厭看摩挲去，妙手端能拂拭開。
當有異人来荷法，叢林因子見奇瑰。
送珠侍者重修真淨塔
作者：釋德洪
朝代：宋

清涼寂滅塔，三世無鮮陳。
巋然塵塵中，現此光明身。
尚無有祖成，寧當說有壞。
憫此情見者，亦驚世議隘。
泐潭道人珠，願力無礙限。
行看蒼煙叢，一切俱成辦。
狐死必首丘，馬嘶必望北。
蓋皆不忘本，人豈宜忘德。
秋風淨湘楚，萬里浩無垠。
嗟予頽然卧，羡子如孤雲。
送琳上人
作者：釋德洪
朝代：宋

髯琳身小膽崔嵬，嚴冷中藏熱肺懷。
京洛歸来嘗自說，湘山游徧與誰偕。
解將骨董藏涪叟，又負籚篅訪了齋。
更說開春南嶽去，要尋浯水看磨崖。
送瑜上人歸筠乞食
作者：釋德洪
朝代：宋

蜂房蟻穴天魔宫，青蓮忽生樓閣重。
升堂撾鼓集衲子，争看掣電飛機鋒。
耆年過憂食時至，欲學遣化毗耶翁。
瑜禪聞之粲一笑，此老變怪驚兒童。
我當乞行等貧富，欲使勝利傳無窮。
出門掌鉢何所詣，胡馬舊聞嘶北風。
霜清月冷動歸思，已覺荷山生眼中。
會看對衆捧瓔珞，平等心華含太空。
送瑩上人游衡嶽
作者：釋德洪
朝代：宋

紫蓋峰頭樓閣生，朱靈洞口水雲晴。
盤空路作驚蛇去，落日人如凍蟻行。
重郭老師今健否，藏年珍木但聞名。
定應自掃巖邊石，時發披雲嘯月聲。
送瑫上人奔母喪
作者：釋德洪
朝代：宋

黄梅爲法去，睦州緣母歸。
兩事世難兼，二老其敢違。
君看去留意，日月爭光輝。
子方童牙中，已喜家翠微。
既長游四方，萬里孤雲飛。
方將追新豐，冰雪横鋒機。
訃音輙僵卧，聲吞淚沾衣。
平生哺烏情，棲風無定枝。
大江浪如山，飛棹不可追。
要當濟安流，龍神嚴真威。
一盃春露香，仰薦天地慈。
更期辦白業，慰此罔極悲。
送瑫上人往臨平兼戲廓然
作者：釋德洪
朝代：宋

鶻瑫腦骨緊，脚力健生雲。
疊數一萬里，捷於臂屈伸。
肉佛不譏訶，稱之返云云。
坐誦覺範詩，抄錄亦甚勤。
羣兒爭欺之，僞雜以佗文。
瑫獨頷不語，飯沙俱一吞。
湘西雪達旦，萬樹吐奇芬。
凍行如鷺鷥，雪泥濺衣裙。
解包呵直指，又作饑猨蹲。
放意說臨平，想見禪誦羣。
坐令冷齋中，忽然變春温。
明朝别我去，掣肘徑出門。
便覺西湖月，夜坐生夢魂。
送瓊大師歸禪寂
作者：釋德洪
朝代：宋

近聞禪寂似叢林，縂衆能爲世所欽。
百巧難磨真實行，兩塗不改歲寒心。
衣今椹色如栗色，語未吴音變楚音。
盛夏入城緣厎事，扁舟湘水獨相尋。
送禮禪歸臨川
作者：釋德洪
朝代：宋

已披出世衣，影莫落塵俗。
何山無叢林，棲息一枝足。
奈何清淨心，甘受熱惱毒。
譬如伏櫪馬，心不忘馳逐。
又如火鐵丸，氣燄不可觸。
禮禪客湘山，山翠在眉目。
蓋嘗視此輩，高笑一捧腹。
今亦欲還鄉，當戒前車覆。
吾聞真實心，不受罪與福。
精進緣不懈，此語君勿恧。
送秦少逸
作者：釋德洪
朝代：宋

秦郎毛骨玉壺秋，望見令人忘百憂。
便覺宗之未瀟灑，肻容如晦獨風流。
来爲南嶽翛然别，去作東華爛熳遊。
想見醉圍紅粉處，雪牋佳句挽銀鈎。
送稀上人還石門
作者：釋德洪
朝代：宋

海昏石門在深谷，排闥千峰如觸鹿。
崫然獨秀一峰高，自與千山作眉目。
曾學關西一味禪，衆中雜遝多豪賢。
如今此老成新塔，但有樓閣如當年。
道人今作石門客，須眉尚带芳鮮色。
冷齋說我舊遊處，夢魂夜渡脩江碧。
朝來秋聲發舟樹，羡君先我山中去。
故人問我歸何時，試令哦我送行詩。
送端上人入黄龍
作者：釋德洪
朝代：宋

一箇面如楪子大，眼耳鼻舌分疆界。
髑髏裏面都不言，聽渠外邊争揑怪。
日用經行坐卧中，一段光明沒遮蓋。
端上人，會不會，會與不會俱窒礙。
如見靈源瞌睡翁，石火光中著精彩。
送範上人乞食
作者：釋德洪
朝代：宋

衆魔不敵精進力，萬行難過平等心。
持鉢莫辭穿聚落，道人随處是叢林。
送肇上人還江南省阿尚
作者：釋德洪
朝代：宋

窮冬急景江村暮，道人千里江南去。
明宵應宿路傍店，敗簀枯禪山月吐。
死生面目無處尋，但餘體粟空齟齬。
能知忍凍非他物，便可鶻崙吞佛祖。
送能上人參源禪師
作者：釋德洪
朝代：宋

我昔游東吳，曾過南山寺。
一識山中人，知是黄龍子。
超然精悍姿，曉日出塵滓。
坐令平生懷，未吐心已死。
别來今十載，歲月乃如此。
近聞歸南都，老色更豐美。
遥知君見時，機妙乳生水。
道眼真鵝王，揀辨不容擬。
應怪納飯師，趕逐倒脱履。
萬象爭驚吁，虚空笑啓齒。
却歸下板頭，破衲蒙凍耳。
他日重相逢，煩君再指似。
送興上人之歸宗
作者：釋德洪
朝代：宋

紫霄峰下鸞谿上，幻出寶坊金碧開。
沃野不辭常自獻，暮雲無事解歸来。
永懷香火三生舊，想見松風萬壑哀。
阿上笑中如問我，爲言詩膽尚崔嵬。
送英老兼簡鈍夫
作者：釋德洪
朝代：宋

靈源道價壓四海，骨相正似陳睦州。
去年龍山同坐夏，時君亦來從我游。
閙傳詩膽抵身大，時吐佳句凌湯休。
故山歸去恰千里，蠒足過我不肯留。
行看海上茘子熟，落枝丹顆無人收。
應共鈍夫行樹下，未輸分柿獨風流。
送英長老住石谿
作者：釋德洪
朝代：宋

三玄三要沈埋久，正令重煩振此宗。
陷虎機關須毒手，活人眼目貴藏鋒。
真誠莫負叢林志，大願當追佛祖風。
覆頂把茅休取相，同安曾著老黄龍。
送莊上人歸雲居
作者：釋德洪
朝代：宋

青鎖曉開殘雨上，煙鬟春解笑聲中。
叢林今日猶雌伏，膺簡當年是法雄。
露盌憶嘗安樂味，錦籠曾著瑞香□。
何時玉鉢青林下，與子婆娑小立同。
送親上人乞食三首·其三
作者：釋德洪
朝代：宋

以有夢幻身，安能軃饑渇。
剃頭捨飾好，則以乞爲活。
鍊盡世間心，方稱閒披衲。
格言非汝欺，餘塵尚諸學。
吾師三界尊，食時亦持鉢。
春風吹湘雲，萬峰寒踢卓。
出門一句子，團團生四角。
送覺上人之洞山二首·其一
作者：釋德洪
朝代：宋

正中妙叶諱當頭，洞水從教向逆流。
唱起新豐舊時曲，要看躍浪鬭泥牛。
送覺上人之洞山二首·其二
作者：釋德洪
朝代：宋

八角通紅鐵彈丸，衲僧未嚼齒先酸。
笑中抛擲尋常事，石火敲時著眼看。
送覺先大師覺先參佛照圓通二老
作者：釋德洪
朝代：宋

浮玉道人雷電舌，法雲老師冰雪顔。
後来事聽諸方外，先數君游二老間。
只把黑甜酬世味，從教螺鬢有詩斑。
乘秋曳杖歸何處，萬疊匡廬是故山。
送覺先歸大梁二首·其一
作者：釋德洪
朝代：宋

殘秋千里游梁去，破浪扁舟别我来。
對坐無言看山月，一庭松雨在莓苔。
送覺先歸大梁二首·其二
作者：釋德洪
朝代：宋

閑人忙事莫參差，各夢同牀暗發嗟。
相值一懽難把玩，摩頭輸子看京華。
送覺海大師還廬陵省親
作者：釋德洪
朝代：宋

老蹤滄海珠，道價壓千古。
暮年還東吳，豈不以親故。
世衰道陵夷，學者例頑魯。
處處如塵沙，紛然不容數。
但誇謝公子，乃翁墮江渚。
坐令乳臭兒，高論不少懼。
安知覆漁舟，甚媿編蒲履。
大師京國來，秀色見眉宇。
笑談出流輩，亦自有佳處。
懷親不能休，飲食忘匙箸。
醉翁鄉里賢，安角誦翁語。
人老尚康健，春寒與秋暑。
念之憑高樓，白雲入瞻顧。
浩然有歸興，掣肘徑馳去。
遥知到螺江，社林聞布穀。
迎門一調笑，讙極但摩拊。
童頭想懷橘，衣椹應戲舞。
聊用慰其心，高追古人步。
此詩語散緩，細讀有奇趣。
譬如食橄欖，入口便酸苦。
勿示癡道人，被罵吾累汝。
送訥上人游西湖
作者：釋德洪
朝代：宋

西湖招提三百六，佳氣如春在眉目。
一番雨過吞青空，萬頃無波鴨頭綠。
望湖樓閣獨自登，煙霏向背攢寒谷。
想見襄陽孟浩然，此中有句不容續。
道人生長西山阿，骨清氣明韻拔俗。
久居京國壓塵土，一夕歸心俊如鵠。
明窗爲君研破硯，落筆轉頭風雨速。
龍山深處如定居，就彼結鄰容我卜。
送誼叟歸北山
作者：釋德洪
朝代：宋

南臺山淺北山深，深處開軒更茂林。
作夏懸知成契闊，扁舟乘興一相尋。
燈青竹屋風雨夕，谿遶石門鄉井心。
投老都忘身是客，坐中談笑盡吴音。
送賢上人往太平兼簡卓首座
作者：釋德洪
朝代：宋

我昔遊潛山，空翠揷晴煙。
至今清夜夢，猶能歷層顛。
天柱如玉立，貴氣朝山川。
下有童師廬，雜遝皆奇賢。
卓途龍山子，靖深波間蓮。
近聞亦分座，道眼照人天。
道人使吳來，衣裓餘芳鮮。
願求奇嶮句，庶使大法傳。
一拳無背觸，何處見靈源。
送軫上人之匡山
作者：釋德洪
朝代：宋

何處高人雲路迷，相逢忽薦目前機。
偶逢菜葉隨流水，知有茅茨在翠微。
瑣碎夜談皆可聽，煙霏秋嶺欲同歸。
翛然又向諸方去，無數山供玉麈揮。
送通上人游廬山
作者：釋德洪
朝代：宋

少年四方志，一杖餘氎巾。
朝來過微雨，扁舟買南津。
廬山冠天下，況復當青春。
遥知泊星渚，雲開蒼翠新。
相看發一笑，瀑布垂天紳。
虚漢清月上，山空無四鄰。
應懷千載姿，坐榻空埋塵。
興來得好語，錄寄北山人。
送逸禪者歸荆南見無盡居士
作者：釋德洪
朝代：宋

長沙大蟲方肉醉，倚樹痾癢威見尾。
逸禪来展寂子機，舉足欲促適其睡。
後身荆州張曲江，解鍛佛祖如老龐。
如聞去作丹霞問，正當一口吸西江。
西江一口吸得盡，是汝法身應有賸。
要令川客讀此詩，都作蔣山吞栗硬。
送隆上人
作者：釋德洪
朝代：宋

人生聚散等兒戲，夢境紛然此一時。
老去漸知爲客味，秋來長作送人詩。
感君義色分心曲，慰我年華兩鬢絲。
想見故鄉霜菊後，屋頭千樹橘纍垂。
送隆上人歸長沙
作者：釋德洪
朝代：宋

湘中樂哉山水國，道人歸去正秋色。
拭目重看雲蓋雲，搓手新嘗橘洲橘。
湘西幽居多故人，松下相逢應倚策。
開軒萬頃鴨頭青，睡起一聲風月箔。
送雷從龍見宣守
作者：釋德洪
朝代：宋

子蒼布衣昨日脱，今日便校秘閣書。
勿驚韓雷相隱顯，今來古孫名姓俱。
君看守道已華國，先生徂徠猶把鉏。
嗟君六喪寄空館，富人滿前那可揀。
壞衣懸鶉無一錢，想像郭公四十萬。
青雲故人氣如春，解令寒谷生和珍。
江浦買舟春水生，片帆何日到宣城。
府中若見空青老，從渠爲覓詩遺藁。
送顓街坊
作者：釋德洪
朝代：宋

水西南臺小精廬，名雖是律禪者居。
粥魚茶板如指呼，履聲童首鳧鴈趨。
分身香積太闊迂，食時至則當持盂。
養師反哺如烏雛，荷衆司更如鴈奴。
逢人若問明白老，爲言病起加清癯。
逍遥遊山歸見示唱和詩軸口占和之
作者：釋德洪
朝代：宋

游遍名山過水西，夜談奇語盡横機。
君如檻鹿猶思奮，我似棲禽已倦飛。
聞道老禪能眷舊，更煩諸衲借餘輝。
欲知勝踐多佳思，懷得新詩滿袖歸。
遇如無象於石霜如與睿廓然相好故贈之
作者：釋德洪
朝代：宋

西湖睿郎最高道，思之不已令人老。
道人相逢吳楚間，聞說絕與睿郎好。
年來學富身轉貧，豈特詩膽大於身。
法朋半是奇逸者，我亦放浪無覊人。
霜威折綿寒入頰，長廊無人風卷葉。
寒窗誦讀夏日吟，和氣坐令寒妥貼。
筆端解語敏於口，網牋時作龍蛇走。
煩君清哦當少休，萬象乞憐爭叩頭。
遊石臺寺
作者：釋德洪
朝代：宋

歲晏身心無一事，江山信美又吾鄉。
去年今日黄河北，夜趁明駝上太行。
遊西湖北山二首·其一
作者：釋德洪
朝代：宋

幽草青青繞竹扉，雨餘人在杏園西。
無端黄鳥驚春夢，正向綠蘿深處啼。
遊西湖北山二首·其二
作者：釋德洪
朝代：宋

春園南北筍過墻，墻下離離草更香。
啼鳥野花無問處，蒼山牢落下殘陽。
運禪人求偈
作者：釋德洪
朝代：宋

石室如仄磬，春雲如翠被。
翛然無事僧，來此時枕臂。
無求即無憂，有身還有累。
永懷彭尊宿，一席曾遁世。
天子不得臣，公卿不敢致。
高風不可攀，百世猶興起。
運禪佳少年，杖錫成戾止。
偶從城郭來，衣裓滿空翠。
覓歸如子規，掉頭須去耳。
山林與聚落，蜜無中邊味。
子心有分别，動息若差異。
錄以贈其行，不語開笑齒。
過孜莫翁
作者：釋德洪
朝代：宋

禹穴朝來散晚參，一程隨便達雲巖。
南山任把浮雲蔽，西嶺猶將落日銜。
幽徑野花開舊菊，石牀楸子下高杉。
投宵夜永寒無寐，良憶真僧衣不蠶。
過寶應訪達川不遇書其壁
作者：釋德洪
朝代：宋

屋老僧殘湘水濱，叢林氣象傲比鄰。
莫嫌川客貧徹骨，滿院青春不借人。
過小院僧窗有假山絕妙作廬山勢書此
作者：釋德洪
朝代：宋

廬阜歸心久未降，夢魂時復渡湓江。
忽驚古寺秋庭上，翠蹙煙巒對矮窗。
過張家渡遇雲菴生辰
作者：釋德洪
朝代：宋

十月十六誰宗旨，無聲三昧重拈起。
十方三世側耳聽，刹刹塵塵俱解義。
雙林樹開榮枯枝，寶塔佛分生滅理。
一絲不挂露堂堂，要識雲菴今日是。
過永寧寺
作者：釋德洪
朝代：宋

已背荒南過永寧，犯寒呵手捉枯藤。
雪如鏡底頷絲白，山學誰家眉黛青。
射影風光知脱離，伐冰門巷覺添增。
故人不用驚風帽，我是前身卧像僧。
過淩水縣
作者：釋德洪
朝代：宋

野徑如遺索，縈紆到縣門。
犁人趁牛日，蜑户聚魚村。
籬落春潮退，桑麻曉瘴昏。
題詩驚萬里，折意一消魂。
過湘江題慈雲寺壁
作者：釋德洪
朝代：宋

慈雲寺在古城隈，月閣風軒照水開。
獨倚闌干秋雨後，青山相逐渡江来。
過溈山陪空印禪師夜話
作者：釋德洪
朝代：宋

濃翠濕衣三十里，渡谿知背幾重雲。
忽驚寶構從空墮，便覺風光與世分。
夜久天香凝錯莫，庭閑花雨自繽紛。
他生曾伴安禪地，此夕樓鐘復共聞。
過蕪湖晚望
作者：釋德洪
朝代：宋

盡日舟中情思疲，晚来何處最幽奇。
沙鷗數隻妝江面，雲带兩條山畫眉。
過長馬市
作者：釋德洪
朝代：宋

長馬人家古道旁，秋来禾黍已登場。
池塘水落菱蒲冷，籬落霜晴橘柚黄。
過陵水縣補東坡遺
作者：釋德洪
朝代：宋

白沙翠竹並江流，小縣炊煙晚雨收。
蒼蘚色侵盤馬地，稻花香入放衙樓。
過廳客聚觀燈網，趁市人歸旋喚舟。
意適忽忘身是客，語音無伴始生愁。
道中二首·其一
作者：釋德洪
朝代：宋

蒲柳冥冥花已殘，水田南北是青山。
晚村歸路聞啼鳥，家住寒雲縹緲間。
道中二首·其二
作者：釋德洪
朝代：宋

元石無塵處處青，一谿花照碧天晴。
山雲亂却来時路，雞犬惟聞洞口聲。
道林喜見故人
作者：釋德洪
朝代：宋

十年一别今重見，風度依然照映人。
韻勝折松秋露骨，氣和寒谷夜生春。
三都君已傳名譽，萬事吾今付欠伸。
夢境樓鐘同此聽，獨尋陳迹記前身。
道林枯木成禪師贊
作者：釋德洪
朝代：宋

揚廣山頭種性，雷衡洞裏根苗。
法雲明暗體露，道林知見香飄。
試問春風吹不起，何如黄河凍連底。
十分似九不欲全，一身兩號只這是。
大千戲以一塵攝，又譬此塵取空劫。
置於掌間剔突圞，撾鼓升堂普請看。
道林送鴻禪者江陵乞食
作者：釋德洪
朝代：宋

一篙湘水碧于螺，瑩净無痕不受磨。
曉霧有情呵素鏡，東風作惡卷纖羅。
老来談笑追随少，歲晚别離頭緒多。
浦口送君聊倚杖，會看歸棹掠晴波。
道逢南嶽太上人游京師戲贈其行
作者：釋德洪
朝代：宋

野外相逢一笑新，十年峰頂卧雲人。
却將南楚登山脚，去踏東華沒馬塵。
還太首座詩卷
作者：釋德洪
朝代：宋

料理詩情難復難，縈心結思傾毫端。
奪回天地英秀氣，坐令落紙生風寒。
老猿夜月叫蒼壁，孤鶴曉霜疏羽翰。
精神清韻知幾許，付與後来能者看。
郭伯成榮登
作者：釋德洪
朝代：宋

快馬東風走帝京，歸来門巷綠陰成。
頃知一第文章貴，能致三公衮冕榮。
子涉風波方箠探，我閑几硯覺塵生。
贈詩誰似王摩詰，翰墨場中獨策名。
郭祐之太尉試新龍圑索詩
作者：釋德洪
朝代：宋

政和官焙雨前貢，蒼璧密雲盤小鳳。
京華誰致建溪春，睿思分賜君恩重。
綠楊院落春晝永，碧砌飛花深一寸。
門下賓朋還畢集，碾聲驚破南窗夢。
高情愛客手自試，春霧脚縈雪花湧。
聚觀詩膽已開張，欲啜睡魔先震恐。
我有僧中富貴緣，此會風流真法供。
定花磁盂何足道，分嘗但欠纖纖捧。
七杯清風生兩腋，月脇澄魂誰與共。
戲將妙語敵甘寒，詩成一弔盧仝塚。
郴州乾明進和尚舍利贊
作者：釋德洪
朝代：宋

李廣射虎，石爲之穿。
耿恭祝井，涸爲之泉。
忠孝所致，如響答焉。
公亦何爲，饑餐困眠。
人初莫測，公豈自言。
戲爲火浴，朽者明鮮。
舍利粲粲，玉碎珠圓。
乃至所養，蓋其云全。
天全之妙，非麤不傳。
如春在花，如意在絃。
嗤嗤横目，氣凌雲天。
死未及寒，化爲腥膻。
矧投于火，不作腥煙。
安有萬手，收此精堅。
維德之一，垔所拳拳。
死生之大，卒莫能遷。
公初設心，唯此是専。
不祈人知，人趨如川。
終必有驗，理之固然。
我作贊詞，豐碑以鐫。
都下送僧歸閩
作者：釋德洪
朝代：宋

汴水悠悠去不回，綠波垂柳眼初開。
日邊無意事迎送，海畔有山歸去来。
白却人頭忙日月，緇飄山衲亂風埃。
此行若到忘情處，拂石猿聲後夜哀。
鄒必東竹枕
作者：釋德洪
朝代：宋

黑甜誰欲當閒味，此枕令人穩稱心。
風骨子猷居處竹，典刑元亮醉時琴。
宜籠霧鬢清圓語，聽學朱絃發越音。
不用製囊裁古錦，春寒長搭閙花衾。
鄧循道分財贍族湘陰諸老賦詩同作
作者：釋德洪
朝代：宋

卜式與弟貲，如塞無底竇。
其愛止弟耳，親舊竟何有。
二疏得賜金，盡以散親舊。
但可施一時，安能繼其後。
然於簡編中，耿光白如晝。
鄧侯功名姿，穎脱蓋天授。
分財贍族人，約劵規永久。
君看純孝心，履狶先履瘦。
紛紛窶人子，懸鶉露兩肘。
雨雪抱兒女，扣門易升斗。
鄧氏豈無貧，炊烟滿蓬牖。
安知寒微中，不復生奇秀。
陰功雖無形，報應捷於口。
此風起頹俗，能使薄者厚。
作詩附家傳，想見爲拊手。
鄧循道父挽辭二首·其一
作者：釋德洪
朝代：宋

苦冰潔蘗是行藏，一節無求老更剛。
好在縉紳師儉德，尚餘閭里說謙光。
陰功隱祕天應錄，遺訓丁寧世共傷。
勿謂不身嘗報施，故應遺澤在諸郎。
鄧循道父挽辭二首·其二
作者：釋德洪
朝代：宋

一生純德無遺恨，千字埋名有逸辭。
墓隧嫩泉誰種玉，書齋子硯自生芝。
音容已作終天痛，歲月真成罔極悲。
擁鼻功名知不免，空將淚眼看風枝。
鄧秀才就武舉作詩美之
作者：釋德洪
朝代：宋

丈夫氣自磨牛斗，正似豐城獄屋刀。
富貴豈終憑鐵硯，功名先看擲霜毫。
蘆鞭未稱迎風帽，紫綬從來賽綠袍。
杖策軍門君記取，祖宗漢室舊勳勞。
鄭南壽攜詩見過次韻謝之
作者：釋德洪
朝代：宋

碔砆世既以爲玉，芝蘭那知不爲蕕。
人間萬事醉不理，攜被來爲林壑游。
雪花成山過驚浪，五展暮天開橘洲。
篙師絕叫風掠耳，蕭蕭兩鬢空颼飀。
松聲盤空上煙翠，顧陟佳處毎遲留。
袖中出詩愕坐客，涔蹄乃爾容吞舟。
東坡句法補造化，山谷筆力江倒流。
兩翁連聯竟仙去，暮年見子忘百憂。
念當明日江南路，幕阜倚天佳氣浮。
故人問我今何似，爲道摧頹如慧球。
酬潛上人
作者：釋德洪
朝代：宋

滿鈎疏箔卷簷楹，秋靜江天刮眼明。
梵册已翻千偈妙，爐香未散一堂清。
沾衣菊露情□□，□□松聲夢不成。
我與道人緣分熟，可能朝夕厭逢迎。
醉僧贊
作者：釋德洪
朝代：宋

我愛龍眠老居士，筆端談笑了萬事。
君看一時拈破筆，畫作醉僧醒時意。
此是沙門絕妙門，不妨随處有乾坤。
瞢騰流涎枕臂卧，破柱疾雷殊不聞。
重會大方禪師
作者：釋德洪
朝代：宋

霜顱玉骨眉有稜，孤風照人虔敬增。
寒松撼空夜瑟瑟，古井吞秋波不興。
天柱峰前額加手，一别十年彈指久。
嗟予塵土化征衣，愛君坐中舟壑走。
繩床爲拂兩頭塵，響答空巖笑語新。
人間何從得此客，解令寒谷夜生春。
重會言上人乞詩
作者：釋德洪
朝代：宋

海外歸来五見春，梨衣兩識帝京塵。
此生已覺渾無累，爲累空驚尚有身。
厚善最憐山解事，歲寒更愛月情親。
鷲峰峰下重相見，雪作飛花一笑新。
重會雲叟禪師
作者：釋德洪
朝代：宋

氣味似前輩，見之長眼明。
閑須研法味，老不減詩情。
草聖因蛇鬬，禪枝解虎爭。
一堂聊寄傲，疏快餞餘生。
重陽後同鄒天錫登滕王閣
作者：釋德洪
朝代：宋

閑中過却重陽節，江城風雨吹黄葉。
與君來游亦偶然，聚立西偏讀豐碣。
憑欄眼界得天多，雨脚明邊飛鳥滅。
西山向人亦傾倒，犯雲爭來獻層疉。
未歸負負無可言，相視心知慚在頰。
會當却立雲生處，縱望晴江生雉堞。
尚喜清游不屬人，故作此詩相暖熱。
金華超不羣用前韻作詩見贈亦和三首超不羣剪髪參黄蘗·其一
作者：釋德洪
朝代：宋

胸中蓄奇爲誰吐，閑卧湘西雲一塢。
興來落筆如崩雲，五字憑凌氣吞楚。
我詩望見倒降旗，攻之何必更鳴鼓。
獨對湘山夜色晴，萬壑千巖最幽處。
卧要明月聽松風，爲君哦此文中虎。
此生身世付一戲，安用聲名照千古。
知君大用參黄蘗，三篾束腰隨處住。
何當峰頂結茅廬，要看掀髯呵佛祖。
金華超不羣用前韻作詩見贈亦和三首超不羣剪髪參黄蘗·其三
作者：釋德洪
朝代：宋

赤河沙泉自吞吐，北崦疏鐘答南塢。
憑欄試誦鵬鳥文，洛陽少年亦翹楚。
當時七國犯謀議，睢陽不復聞鼙鼓。
時更事往空流水，豪魂英魄知何處。
金華衲子如玉清，温粹愈恭如履虎。
明章秀句出倉卒，慷慨山川弔前古。
篇篇秀發春欲釅，便疑造化毫端住。
不須衆口誇晝公，苕溪君作中興祖。
金華超不羣用前韻作詩見贈亦和三首超不羣剪髪參黄蘗·其二
作者：釋德洪
朝代：宋

道人秀發蘭牙吐，家在金華最西塢。
不從大士攜畫軸，一筇千里來游楚。
評詩結髪師浣花，論字童牙誇石鼓。
我皆不能但知愛，亦似胸中有佳處。
氣韻翛然松上鶴，意態索寞穽中虎。
却於翛然索寞中，詩句時時出奇古。
乃知筆力有神助，三峽迅流輒於住。
疑非蓬髪休上人，定是禿頭楊德祖。
金陵初入制院
作者：釋德洪
朝代：宋

依然收付建康獄，拴索瓏璁驚市人。
寄語小兒休嬲相，未妨大士戲分身。
懶於夢境分能所，枉把情緣比客塵。
笑視死生無可揀，目前刀鋸若爲神。
金陵吳思道居都城面城開軒名曰横翠作此贈之
作者：釋德洪
朝代：宋

醉隱琴無絃，乃得琴中意。
詩髯軒無山，而有看山味。
青山隨意有，那復問城市。
醉眼看雉堞，便覺是横翠。
因以名吾軒，坐卧增爽氣。
春花解言語，風松中宮徵。
我來不能辨，夕陰滿窗几。
頗怪靈鷲峰，顛狂復飛至。
清嘯呼白猨，愧我非慧理。
戲題五字詩，平淡出奇偉。
君應意挑戰，詎敢摩其壘。
大勝賦子虚，誇詞託亡是。
金陵獄中謝人惠茶
作者：釋德洪
朝代：宋

寶公關鏁尋常事，諗老家風氣味長。
十載故人情外意，一杯今日雨前香。
錢濟明作軒於古井旁名冰華賦此
作者：釋德洪
朝代：宋

刮地陰風翦玉塵，那知此井解藏春。
折膠墮指嗟時事，秀骨温顔似主人。
碧甃湛明堪數髪，小軒深静可收身。
超然高趣真難及，浪士愚溪一笑新。
鍾山悟真菴西竹林間蒼崖千尺歲久折裂余與敦素行山中至此未嘗不徘徊菴僧爲開軒向之盡收其形勝名曰兩翁作此
作者：釋德洪
朝代：宋

水邊脩竹纔堪數，竹外蒼崖已半頽。
我輩自追方外樂，軒窗誰爲此間開。
待邀山月三人共，要聽松風萬壑哀。
坐久篆畦香遶遍，碧消煙縷雪殘灰。
鍾山有花如比丘狀出穠葉間王文公名爲羅漢花僧請賦詩
作者：釋德洪
朝代：宋

通力元無礙，隨緣自應真。
此生花上露，故現葉間身。
知見幽香在，伽梨翠色新。
一枝聊把玩，未愧鷲峰人。
長春花
作者：釋德洪
朝代：宋

人間花亦有仙骨，卯酉發妝呼不醒。
醉裏那知更歲月，韻高班草卧空庭。
長沙岑大蟲真贊
作者：釋德洪
朝代：宋

長沙大蟲，聲威甚重。
獨眠空林，百獸震恐。
寂子兒戲，見不知畏。
引手捋鬚，幾缺其耳。
大空小空，是虎是你。
如備與覺，可撩其尾。
嗟今衲子，眼如裴旻。
但見其彪，安識虎真。
我拜公像，非存非沒。
百尺竿頭，行塵勃勃。
長沙邸舍中承敏覺二上人作記年刻舟之誚以詩贈
作者：釋德洪
朝代：宋

道人天姿心匠妙，漆瞳含秋看飛鳥。
氣和不減華林風，韻高勝却霜巖曉。
心胸冰壺不隔塵，爭傳落筆如有神。
不畫凌煙大羽箭，來寫山林夢幻身。
清秀摩雲洞冰雪，更將已素稱三絕。
不作能癡顧虎頭，定爲露頂王摩詰。
傳神寫照誰與功，吾聞成在阿堵中。
擬將萬匹鵝溪絹，爲寫漚中勝義空。
閏三月經旬雨江漲已及舊痕而湖山堂之下船猶著沙二十七日與天寧清修白鹿龍牙開法同赴景醇飯而廣法益陽来遂掇坐入門湖水漲滿其碧勝鏡景醇曰湖山正爲公輩甚喜作此
作者：釋德洪
朝代：宋

湖山景物亦相知，豈獨紗巾壞衲師。
喜我遠来何以見，夜来湖水滿平隄。
閒門
作者：釋德洪
朝代：宋

杯飯終永日，一裘支千秋。
餘生已無累，此外復何求。
懶出門常閉，欣眠榻可休。
抛書方手倦，啼鳥破深幽。
閩僧不食已四十年贈之
作者：釋德洪
朝代：宋

銀髪齊眉衲半肩，相逢古寺獨欣然。
自云出嶺三千里，人見空餘四十年。
擬欲就君求此術，預憂臨食必流涎。
何如萬事隨緣過，饑即須餐困即眠。
閻資欽提舉生辰
作者：釋德洪
朝代：宋

節序春將半，風光過上旬。
人間識英物，地上見麒麟。
凍雨晴還暗，非煙夜達晨。
懽聲動湘楚，和氣滿簪紳。
孝友疑無比，恢疏亦絕倫。
一身渾是德，終日不違仁。
夢已游青禁，行當侍紫宸。
立朝知大體，博古見全醇。
詩妙終聯鼎，文高類過秦。
公廉清似玉，剛正凛如神。
幙下名流集，堂中綺宴陳。
貫珠歌白雪，浮蟻皺紅鱗。
自幸承顔舊，仍容造膝頻。
何時渡弱水，同看十洲春。
除夕和津汝楫
作者：釋德洪
朝代：宋

今夕亦常夕，人偏故國思。
不堪搓凍耳，聽誦未歸詩。
家室誼譁後，深簷雨雪時。
爐香待清旦，此意有誰知。
陪張廓然教授遊山分題得山字
作者：釋德洪
朝代：宋

先生如梁鴻，德耀亦愛山。
湘西十日留，笑語煙雲間。
弄泉石梅塢，喚舟青蘋灣。
藉草飲松下，松風當吹彈。
二妙生清妍，山花插雲鬟。
粲然起爲壽，舞袖相翩翻。
先生墮幘醉，頗覺天地寛。
醉語忽成詩，爲題蒼壁顔。
城郭遙相望，但見千峰寒。
陳大夫見和春日三首用韻酬之·其一
作者：釋德洪
朝代：宋

詠君好句欲消魂，想見朱轓畫戟門。
解組正當强健日，載書歸老水雲村。
虚堂風撼牙籖響，密室嵐蒸畫牒昏。
偶在湘山最佳處，舊遊閑與野僧論。
陳大夫見和春日三首用韻酬之·其三
作者：釋德洪
朝代：宋

詩軸来尋寂寞濱，把看字字蜕埃塵。
江南家世休相問，陳氏文章不乏人。
嶽色渡江長自好，桃花滿縣不勝春。
克家有子如麟鳳，骨相吾驚是要津。
陳大夫見和春日三首用韻酬之·其二
作者：釋德洪
朝代：宋

無復捜詩慘淡中，便能落筆敏驚鴻。
高情不在兩疏後，句法追回二謝風。
傾蓋未論桑梓舊，忘年先喜唱酬同。
朱顔長覺清光溢，不學東坡是醉紅。
陳奉議生辰
作者：釋德洪
朝代：宋

華國生賢俊，江山孕秀靈。
鴨頭淦水綠，螺髻玉筒青。
敏捷收科第，奇豪見典刑。
咲談回暖律，詩句挾風霆。
官偶求彭澤，才宜在漢庭。
麒麟横逆氣，鸑鷟歛修翎。
民訟多閒日，棠陰自滿亭。
浪傳書課奏，須看鼎彞銘。
仲夏逢佳節，非煙聚杳冥。
數蓂餘一葉，推道間千齡。
阡陌登豐後，笙歌爛熳聽。
綺筵環妙麗，壽斝捧娉婷。
歡洽連更燭，情高促畫屏。
九衢花照夜，萬井月開扃。
風颭銀河動，天驚玉露零。
三台星密處，旁有老人星。
陳尊宿贊
作者：釋德洪
朝代：宋

雲門臨濟，一龍一夔。
嗣存參運，皆公使之。
叢林米嶺，衆不滿百。
僉一典客，覺有難色。
即袖手去，古寺閒房。
織屨養母，自含其光。
欽其遺風，秋滿鬚髪。
唯不少貶，是真宏法。
陳氏貫時軒
作者：釋德洪
朝代：宋

春風著萬物，粉飾相明鮮。
雪霜摧壓之，不情如世權。
問誰不可犯，揖此蒼玉椽。
斫頭未易屈，搶地猶傲然。
相逢凋零中，秀色披晴煙。
陳侯我輩人，逸氣傾羣賢。
開軒冷相向，酬酢忘歲年。
我來作風聽，夜雨雜山泉。
携被願假宿，與子對牀眠。
陳瑩中居合浦余在湘山三首寄之·其一
作者：釋德洪
朝代：宋

心在青牛城下，身行白鶴泉西。
何日相逢一笑，看君飽食蛤蜊。
陳瑩中居合浦余在湘山三首寄之·其三
作者：釋德洪
朝代：宋

聞道希夷處士，今居訶梨仙村。
要看筆端三昧，重談醫國法門。
陳瑩中居合浦余在湘山三首寄之·其二
作者：釋德洪
朝代：宋

海門何啻千里，行人替我生愁。
遠爾妄生分别，閻浮等是一漚。
陳瑩中左司自丹丘欲家豫章至湓浦而止余自九峰往見之二首·其一
作者：釋德洪
朝代：宋

雁蕩天台看得足，却搬兒女寄蓬窗。
徑来漳水謀三頃，偶愛廬山家九江。
名節逼真如醉白，生涯領畧類湘龐。
向来萬事都休理，且聽樓鐘一夜撞。
陳瑩中左司自丹丘欲家豫章至湓浦而止余自九峰往見之二首·其二
作者：釋德洪
朝代：宋

與公靈鷲曾聽法，游戲人間知幾生。
夏口甕中藏畫像，孤山月下認歌聲。
翳消已覺華無蒂，鑛盡今知珠自明。
遠壑夕陽殘雨後，作數抹夕陽殘雨外一番飛絮滿江城。
陳瑩中由左司諫謫廉相見於興化同渡湘江宿道林寺夜論華嚴宗
作者：釋德洪
朝代：宋

范韓醉倒眠荒丘，撼之不應民始愁。
天生公副天下望，雷霆聲名塞九州。
立朝嚴冷傳鐵面，坐令鼠輩驚魚頭。
上前論事傷太直，逆鱗投笏來南陬。
長沙共渡一水碧，中流笑語驚沙鷗。
湘西古寺夜對榻，高論自破千人浮。
華藏法界在掌握，遇緣即宗甘自由。
世驚海隅在萬里，我視閻浮同一漚。
坐中忽舉毗盧印，印海印毛皆徧周。
大哉此法本無礙，從公一游容我不。
陳瑩中自合浦遷郴州時余同粹中寓百丈粹中請迓之以病不果粹中獨行作此送之
作者：釋德洪
朝代：宋

我懷希夷老，如啞無處訴。
忽聞得生還，失聲喜能語。
想見如鏡中，仙風拂眉宇。
欲問華嚴宗，忽覺隔吳楚。
攝衣出從之，久疾恐頓仆。
佳哉蜀道人，精爽馳揵武。
殷勤願偕行，得書即徑去。
我生百無求，青山滿門户。
公卿一□□，掉頭不回顧。
斯人獨難忘，自不知其故。
夙昔當問佛，□□亦法侣。
達書理故事，已辦住山斧。
太虚吾斧柄，能□□收取。
陳生攜文見過
作者：釋德洪
朝代：宋

海外歸来兩鬂秋，自嗟無地可逃羞。
攜筇肯過驚時聽，炊黍能爲信宿留。
睡觸屏風譏富貴，笑分臠社致公侯。
遺編家世丹青著，鐵硯磨穿未肯休。
陳處士爲予畫像求頌戲與之
作者：釋德洪
朝代：宋

吴儂戲入筆三昧，老儼分身縑素間。
平昔垂鬚曾跨海，暮年留眼飽看山。
肯甘夢幻所折困，不受叢林輙見刪。
我不是渠渠是我，謾餘名字落人寰。
隆上人歸省覲留龍山爲予寫起信論作此謝之
作者：釋德洪
朝代：宋

芙蓉阿隆耽兩耳，急性天然緩如葦。
懷親徑歸不肯留，少留龍山今月矣。
新交未數故人稀，睡足明窗臨棐几。
管城落帽爲微笑，便覺金光走龍尾。
試校鵝經拂硬黄，傳此寶書千餘紙。
紙光葉葉揭筠膜，字工戢戢行凍螘。
勝公昔讀龍宫文，百本妙談此其髓。
流落人間今幾年，此去西天十萬里。
我寄閑房古寺中，閬風著氈自當止。
自非道人三昧力，此書何以能至此。
炷香一讀萬緣空，海印發光初按指。
願君垢盡雞出燖，亦於此法信根起。
生生要續無盡燈，照了無明癡種子。
随與珉秀七八衲子爲辦寒具
作者：釋德洪
朝代：宋

幽人十月猶絺綌，萬瓦霜清木葉號。
賴有西鄰念衰冷，夜窗叢手辦衣袍。
隱山照上人求詩
作者：釋德洪
朝代：宋

落髪道林寺，隨師家隱山。
萬緣都放捨，一衲遂安閒。
璧月照宵定，金風掩晝關。
平生無媿業，塵世許誰攀。
雙峰演禪師贊
作者：釋德洪
朝代：宋

三關洞開無鏁扃，汝自艱難起戰兢。
師過此關悉閒暇，掉臂徑趨呼不譍。
如春消冰自渙釋，如鯤化鵬誰使令。
歸来笑搭出檀服，依舊淮山千萬青。
雨中聞端叔敦素飲作此寄之
作者：釋德洪
朝代：宋

但見杯中春潑面，不知門外雨翻盆。
人間萬事一虻蚊，正恐卷氈爲鼈飲。
何妨跨項作猿蹲，此生隨處有乾坤。
短李貌和髯似棘，王郎耳熱氣如霓。
不知今日是何時，醉鄉城郭無關鑰。
世路風波太嶮巇，且看相枕爛如泥。
雨後得無象新詩次韻
作者：釋德洪
朝代：宋

雨餘步林幽，松風初到面。
寒蟬相應鳴，小立無人見。
但愛東南山，色作旋螺轉。
入門庭院度飛螢，梵放哀聲滿深殿。
雪中
作者：釋德洪
朝代：宋

勢密連空若推下，随風起舞不容追。
門閑走犬無深巷，樹暗棲鴉有剩枝。
旋撥地罏通宿火，却呵凍手寫新詩。
軒窗秀發驚清晝，萬壑春歸說向誰。
雪中山茶
作者：釋德洪
朝代：宋

綠羅架上破紅裙，占得春多獨有君。
那料曉來猶带雪，素衣丹頂鶴成羣。
雪夜至明教寄王路分舍人
作者：釋德洪
朝代：宋

雪夜山中還獨宿，地罏深煗紙窗明。
百年有限身今老，一枕無求夢自清。
弟子分燈成保社，故人持節頓江城。
瘴痾疏快諸緣浄，卧聽摧簷瀉竹聲。